De Lille se handsak gesteelPatricia de Lille Patricia de Lille, burgemeester van Kaapstad, se handsak is Oukersaand tydens ŉ gryp-en-spaander-aanval uit haar motor gesteel. “Die oortreders het my motorruit gebreek en my handsak gegryp wat op die vloer aan die passasierskant van die motor gestaan het,” het De Lille in ŉ verklaring gesê. Sy het Dinsdagaand op die hoek van die N2 en Vanguard-rylaan by ŉ verkeerslig stilgehou toe die voorval plaasgevind het. “Buiten die ongerief dat my geld, selfoon en ander waardevolle items gesteel is, is ek geskok oor dié kriminele daad.” De Lille sê sy wil dié “ongelukkige geleentheid” gebruik om motoriste te waarsku om op hul hoede te wees wanneer hulle tydens die feesgety reis. “Maak seker dat jou waardevolle items buite sig is, wees altyd bewus van jou omgewing en hou jou deure gesluit.”